**Ilmoitus 1/2015 kirkolliskokoukselle**

**Kirkkohallitus**

### Asianro 2015-00277

**Kirkon keskusrahaston taloudellinen tilanne**

Kirkkohallitus antaa kevätistuntokaudella kirkolliskokoukselle työjärjestyksen 44 §:n 1 momentin mukaisen kirjallisen ilmoituksen, jossa selostetaan Kirkon keskusrahaston taloudellista tilannetta ja todetaan kuluvan vuoden talousarvion toteutuma sekä kirkkohallituksen hyväksymät seuraavan vuoden talousarviokehykset.

Samalla ilmoituksessa annetaan määräpäivä, johon mennessä kirkolliskokousedustajat saavat lähettää suoraan kirkkohallitukselle *ehdotuksia* talousarvioon otettavista määrärahoista. Nämä ehdotukset ovat mukana normaalissa talousarvion valmisteluprosessissa ja kirkkohallitus ottaa talousarvioesityksessään kantaa kaikkiin näihin ehdotuksiin.

Edelleen on voimassa talousarvioaloitteita koskeva työjärjestyksen määräys. Kirkolliskokousedustaja voi syksyllä *virallisen talousarvioaloitteen* kautta tuoda kirkkohallitukselle tekemänsä ehdotuksen kirkolliskokouksen päätettäväksi, jos kirkkohallituksen ratkaisu ei tyydytä. Edustaja voi myös tehdä aloitteen kirkkohallituksen esitykseen sisältymättömän määrärahan ottamisesta talousarvioon tai esitykseen sisältyvän määrärahan muuttamisesta kuten ennenkin.

***Vuosi 2015***

Vuodesta 2012 alkaen kirkon keskusrahasto jakautuu selkeästi kolmeen erilliseen osa-alueeseen alla olevan mukaisesti. Kukin osa-alue rahoitetaan eri tavalla ja ne pidetään erillään toisistaan.

|  |  |  |
| --- | --- | --- |
| Kirkon eläkelaitos | Kirkon yhteinen toiminta | Kirkon palvelukeskus |
|  | Kirkkohallitus |  |
|  | Hiippakunnallinen toiminta |  |
|  | Avustukset |  |
| Eläkemaksutulot | Seurakuntamaksutulot | Palvelumaksutulot |

Kirkon eläkelaitos

Keva hoitaa kirkon eläkelain mukaisen eläketurvan täytäntöönpanon. Keva hoitaa myös aktuaaritoimen, vuosittaisen eläkevastuulaskennan sekä eläkemaksujen keräämisen. Kirkon keskusrahaston vastuulla on eläkejärjestelmän rahoittaminen sekä eläkerahaston sijoitustoiminta.

Vuosi 2015 on käynnistynyt eläkerahaston sijoitustoiminnan osalta hyvin, eläkerahaston tuotto 28.2.2015 (YTD) oli 6,4 % (indeksi 6,0 %) ja rahaston koko 1,3 mrd. euroa.

Kirkon yhteinen toiminta

Vuoden 2015 talousarviossa tilikauden ylijäämä on 18 000 euroa.

Seurakuntamaksutulojen arvioitiin olevan 54,7 milj. euroa. Toteutuma on 54,5 milj. euroa.

Oletus on, että vuoden 2015 talousarvio toteutunee kirkolliskokouksen päättämällä tavalla.

Kirkon palvelukeskus, Kipa

Vuoden 2015 alusta Kipaan siirtyi 71 seurakuntataloutta. Suurimpana asiakkaana siirtyi Helsingin seurakuntayhtymä. Vuoden 2016 yli 40 asiakkaan siirtymiseen liittyvät valmistelut aloitettiin.

Vuoden aikana käynnistettiin ISAE 3402 varmennusraportin laatiminen tilintarkastajien käyttöön. Varmennusraportti laaditaan Kirkon palvelukeskuksen asiakasorganisaatioille sekä näiden tilintarkastajille.

Johdon foorumeissa, asiakastyöryhmässä ja käyttäjätyöryhmässä tehtiin tiivistä yhteistyötä asiakkaiden kanssa. Pääpaino oli muutoksen johtamisessa, hyvien käytäntöjen jakamisessa ja prosessien- ja järjestelmien kehittämisessä. Seurakuntatalouksia tuettiin prosessien kehittämisessä kirkkohallituksen rahoittamalla projektituella ja työntutkimusta toteutettiin useissa seurakuntayhtymissä ja seurakunnissa.

Vuoden 2015 talousarviossa Kipan alijäämä on ‑3,3 milj. euroa. Seurakuntatalouksista noin puolet on Kipan asiakkaina. Tuloarviot tarkentuvat, kun suurimmat asiakkaat on saatu Kipaan. Toteutuneiden suoritemäärien mukaan näyttäisi, että tavoitetilan 2017 suoritemäärät ovat 10–20% pienemmät kuin alkuperäiset arviot. On myös mahdollista, että Kipan vuoden 2015 alijäämä on jonkin verran budjetoitua suurempi.

***Kirkon yhteisen toiminnan kehykset vuosille 2016–2018 (Kirkkohallitus 21.4.2015)***

Kirkon yhteinen toiminta sisältää osa-alueet Kirkkohallitus, hiippakunnallinen toiminta ja avustukset. Tämä laadintaohje koskee Kirkkohallituksen suunnitteluyksiköitä ja hiippakuntia.

Kirkon keskusrahasto rahoittaa kirkon yhteisen toiminnan osuuden laskennallisen kirkollisveron (verovuoden verotulo jaettuna kirkollisveroprosentilla) perusteella perittävällä perusmaksulla. Perusmaksutulot määräytyvät kaksi vuotta aikaisempien verotulojen mukaan (vuoden 2016 perusmaksutulot perustuvat vuoden 2014 verotuloihin). Näin ollen seurakuntien verotuloissa mahdollisesti tapahtuvat muutokset vaikuttavat automaattisesti kirkon keskusrahaston tuloihin kahden vuoden viiveellä.

Alla olevassa taulukossa on kirkolliskokouksen vahvistama toiminta- ja taloussuunnitelma vuosille 2015–2016 kuitenkin siten muutettuna, että tässä on otettu huomioon kirkon keskusrahaston saama valtionkorvaus 114 milj. euroa ja sen jakaminen seurakunnille (107 milj. euroa). Hiippakunnallisessa toiminnassa on varauduttu synodaalikokousten järjestämiseen sekä rakennemuutoksen tukemiseen.

|  |  |  |  |  |
| --- | --- | --- | --- | --- |
| KIRKON YHTEINEN TOIMINTA 2015−2016 |  |  |  |  |
|  |  |  |  |  |
| 1.000 euroa | TA |  | TAE  |  |
|  | 2015 |  | 2016 |  |
|  |  |  |  |  |
| Kirkkohallitus | 27 829 |  | 27 646 | *2 000* |
|  |  |  |  |  |
| Hiippakunnallinen toiminta | 12 905 |  | 13 405 |  |
|  |  |  |  |  |
| Avustukset | 10 614 |  | 118 288 |  |
| *Valtionkorvauksen jako* |  |  | *107 000* |  |
| *Perinteinen rakennusavustus* | *4 000* |  | *500* |  |
| *Kult.hist.avustus* |  |  | *5 000* |  |
|  *Avustukset pl. ed.* | *6 614* |  | *5 788* |  |
|  |  |  |  |  |
| TOIMINTAKATE | -51 348 |   | -159 339 |  |
|  |  |  |  |  |
| Seurakuntamaksut | 54 700 |  | 48 846 |  |
| *Perusmaksu %* | *8,20 %* |  | *7,50 %* |  |
|  |  |  |  |  |
| Valtionkorvaus |  |  | 114 000 |  |
|  |  |  |  |  |
| Sijoitus- ja rahoitustoiminta | 1 500 |  | 1 500 |  |
|  |  |  |  |  |
| VUOSIKATE | 4 852 |   | 5 007 |  |
|  |  |  |  |  |
| Poistot | -4 854 |  | -5 000 |  |
| Satunnaiset tuotot |  |  |  |  |
| Tilinpäätössiirrot | 20 |  | 20 |  |
|  |  |  |  |  |
| TILIKAUDEN YLI/ALIJÄÄMÄ | 18 |   | 27 |  |

**Kirkkohallitus**

Esitys yksiköiden perustoiminnan muutosprosenteiksi vuosille 2016–2018 on seuraava:

2016 0 %

2017 0 %

2018 0 %

Suunnittelun lähtökohtana ovat Kirkkohallituksen strategia vuoteen 2020 sekä täysistunnon strategisten painopisteiden perusteella 21.4.2015 asettamat tavoitteet vuodelle 2016. Vuoden 2016 suunnittelussa käytetään tuloskorttia, tavoitteiden toteutumista arvioidaan vuosikertomuksessa. Vuosien 2017–2018 osalta laaditaan suppea erillinen toimintasuunnitelma.

**Hiippakunnat**

Hiippakuntien välinen ns. rahanjakomalli otettiin käyttöön vuoden 2008 määrärahoja jaettaessa. Mallin ulkopuolelle suljettiin kiinteistökulut, koska tilaratkaisut poikkeavat olennaisesti toisistaan. Tuomiokapitulien vuokrat ja vastikkeet maksetaan todellisten kustannusten mukaisina, eikä niiden muutoksilla ole vaikutusta kehyksen muutokseen.

Rahanjakomallissa hiippakunnille varattu summa jaetaan kolmeen osaan: kiinteään osaan, muuttuvaan osaan ja erityisosaan. Erityisosaa kapitulit saavat kuurojen pappien ja vankiladiakonien menoihin sekä Turun kapituli arkkipiispan menoihin. Loput varat jaetaan siten, että kiinteä osa on 62,5 % ja muuttuvat osa 37,5 %. Kiinteä osa jaetaan tasan kapitulien kesken ts. jokainen saa yhtä suuren summan. Muuttuva osa jaetaan ottaen huomioon kolme olennaisesti tuomiokapitulin toimintaan vaikuttavaa tekijää. Nämä tekijät painoarvoineen ovat: hiippakunnan väkiluku (50 %), seurakuntien lukumäärä (25 %) ja alueelliset tekijät (25 %). Alueellisia tekijöitä arvioitaessa otetaan huomioon pisimmät välimatkat hiippakunnassa ja etäisyys Helsingistä.

Hiippakuntien välinen rahanjakomalli on päivitetty vastaamaan tämän hetken tilannetta sekä erityisosan että muuttuvien tekijöiden osalta. Alla olevassa taulukossa näkyvät laskelman tulokset. Sarakkeessa ”TA 2015” ovat vuoden 2015 talousarvion määrärahat palkkojen ja toimintamenojen osalta. Sarakkeessa ”Oikaistu 2015” näkyvät rahanjakolaskelman tulokset tilanteessa, jossa erityisosa ja muuttuva osa on päivitetty ja sarakkeessa ”Ero” nykyisen määrärahan ja päivitetyn laskelman välinen ero.

Kehyksiä määritettäessä esitetään, että niiden hiippakuntien, joiden nykyinen määräraha on tarkistuslaskentaan verrattuna liian alhainen, määrärahaa lisätään. Samoin liikaa saaneiden määrärahaa vähennetään.

Vuosien 2016, 2017 ja 2018 muutosprosentit ovat 0 %.



Synodaalikokousten talousarvioesitykset laaditaan erikseen ja ne liitetään mukaan hiippakuntien talousarvioesityksiin.

***Alustavien ehdotusten tekemisen määräpäivä***

Ehdotukset talousarvioon varattaviksi määrärahoiksi toimitetaan Kirkkohallitukseen pe 29.5.2015 mennessä. Tällöin ehdotuksia on mahdollista valmistella riittävästi osana normaalia talousarvion valmisteluprosessia.

Helsingissä 21 päivänä huhtikuuta 2015

Arkkipiispa Kari Mäkinen

Kirkkoneuvos Leena Rantanen